ไทยเครดิตขยับสินเชื่อทองคำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

ปรับใหม่ให้ถึงบาทละ1.8หมื่น ลูกค้าคึกคักตั้งเป้าทะลุพันล้าน
โพสต์ทูเดย์ — “ไทยเครดิต” เผยยอดสินเชื่อทองคำฮิต หลังราคาในประเทศพุ่ง ลุ้นไปถึง 2.2 หมื่นบาท
นายมงคล ลีลาธรรม ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย เปิดเผยว่า ธนาคารได้ปรับวงเงินสินเชื่อทองทันใจ เพิ่มเป็นสูงสุดบาทละ 1.8 หมื่นบาท โดยคิดอัตราดอกเบี้ยที่ 1.69% ต่อเดือน หลังจากราคาทองคำในช่วงนี้ปรับตัวสูงขึ้นอย่างต่อเนื่อง
อย่างไรก็ตาม ยอดสินเชื่อที่ใช้ทองคำเป็นหลักประกันของธนาคารยังคงอยู่ที่ 1,000 ล้านบาท หรือคิดเป็น 10% ของยอดสินเชื่อรวม ซึ่งยังอยู่ในเกณฑ์ปกติ
“ราคาทองคำตอนนี้อยู่ในช่วงขาขึ้น และคาดว่าจะขึ้นต่อเนื่อง ปีหน้าอาจได้เห็นราคาทองที่บาทละ 2.2 หมื่นบาท ดังนั้นธนาคารจึงมีการปรับราคาสินเชื่อทองคำสูงสุดเพิ่มขึ้นเป็น 1.8 หมื่นบาท จากเดิม 1.7 หมื่นบาท และธนาคารจะมีการพิจารณาราคาใหม่ทุกๆ เดือน โดยคำนวณหาค่าเฉลี่ยจากราคาทองคำ 100 วันก่อนหน้านี้” นายมงคล กล่าว
ประธานเจ้าหน้าที่บริหารและกรรมการผู้จัดการใหญ่ ธนาคารไทยเครดิต เพื่อรายย่อย คาดว่า สินเชื่อทองคำในปีหน้าจะยังเติบโตได้ดี เนื่องจากปัญหาเรื่องค่าเงินที่ผันผวนและภาวะเงินเฟ้อ จะส่งผลให้คนหันมาลงทุนในทองคำมากขึ้น โดยธนาคารวางเป้ารักษาการเติบโตของสินเชื่อทองคำในปีหน้าเอาไว้ที่ 10% ของสินเชื่อรวม หรือคิดเป็นมูลค่าที่ 1,000 ล้านบาทเป็นอย่างต่ำ
นายมงคล กล่าวว่า เมื่อวันที่ 7 ธ.ค.ที่ผ่านมา ธนาคารได้มีการปรับขึ้นอัตราดอกเบี้ยเงินกู้เพิ่มขึ้นอีก 0.25% ทำให้อัตราดอกเบี้ยลูกค้ารายใหญ่ชั้นดีประเภทเงินกู้แบบมีระยะเวลา (MLR) อยู่ที่ 7.9% ดอกเบี้ยประเภทเงินเบิกเกินบัญชี (MOR) อยู่ที่ 8.15% อัตราดอกเบี้ยลูกค้ารายย่อยชั้นดี (MRR) อยู่ที่ 8.4% และอัตราดอกเบี้ยลูกค้าสินเชื่อเช่าซื้อชั้นดี (MAR) อยู่ที่ 7.9% 
สำหรับอัตราดอกเบี้ยเงินฝากประจำปรับขึ้นอีก 0.3% ทำให้อัตราดอกเบี้ยเงินฝากประจำ 3 และ 5 เดือน อยู่ที่ 1.75% เงินฝากประจำ 6 เดือน อยู่ที่ 1.8% เงินฝากประจำ 8 และ 9 เดือน อยู่ที่ 1.9% เงินฝากประจำ 12 เดือน อยู่ที่ 2% และปรับขึ้นอัตราดอกเบี้ยเงินฝากออมทรัพย์ขึ้นอีก 0.2% จาก 1.8% เป็น 2% 
นายมงคล กล่าวว่า การปรับขึ้นอัตราดอกเบี้ยของธนาคารจะไม่ส่งผลกระทบต่อการเติบโตของสินเชื่อทองคำ เนื่องจากธนาคารมีการคิดดอกเบี้ยที่ต่ำกว่าโรงรับจำนำทั่วไป และหากลูกค้าผิดนัดชำระ ธนาคารจะนำทองคำของลูกค้าไปขายทอดตลาดและนำเงินส่วนที่เหลือมาคืนลูกค้าด้วย ทำให้ลูกค้าส่วนใหญ่ยังคงเลือกใช้บริการของธนาคารที่ให้ประโยชน์มากกว่า
ทั้งนี้ ราคาทองคำในประเทศปรับตัวสูงขึ้นตลอดปีกว่า 20% โดยตั้งแต่เดือน ม.ค. ราคาบาทละ 17,750 บาท ก่อนจะปรับตัวขึ้นอย่างต่อเนื่องโดยเฉพาะในไตรมาส 3 ราคาทองคำในประเทศทะลุหลัก 1.9 หมื่นบาท ก่อนจะพุ่งไปถึงบาทละ 2 หมื่นบาท เป็นครั้งแรกในประวัติศาสตร์ในช่วงเดือน พ.ย. และลากยาวจนถึงเดือน ธ.ค.
ขณะที่นายบุญเลิศ สิริภัทรวณิช ประธานเจ้าหน้าที่บริหาร บริษัท ออสสิริส กล่าวว่า ราคาทองคำตั้งแต่ต้นปี2553 จนถึงขณะนี้ มีผลตอบแทนเฉลี่ย 20% เป็นผลมาจากราคาทองคำในต่างประเทศสูงขึ้น มีการประเมินว่าราคาทองคำในปีนี้ทั้งปีและปีหน้า จะทะลุขึ้นไปที่ 1,600 ดอลลาร์ต่อออนซ์ ขณะที่ราคาในประเทศยังคงยืนเหนือ 2 หมื่นบาทต่อไป